MD: Muḥ yella ibedd tama n umeṭraḥ i ɣef tesɣim iman-is Lila, yettwali deg-s, tsenned ɣef tsumta ɣer ljiha n lḥiḍ. Di tlemmast n texxamt, di sin kan, tamuɣli nsen temlal, allen deg wallen. Yal yiwen yettraǧu awal ɣer wayeḍ, am wakken d iseggasen i iɛeddan ur mwalan ara, yal yiwen anda i t-tuɣ, ass-a uɣalen-d ɣer yiman nsen, mlalen-d tayeḍ n tikkelt ddaw n tafat n uzal i d-ikečmen si ṭṭwiqan i d-yesferzen temlel di texxamt. Din yal taɣawsa d tamellalt, seg leḥyuḍ ɣer tewwurt, ɣer texzant n lluḥ yeffus n umeṭraḥ d wayen i as-d-yezzin d wayen yellan fell-as, ayen tessa d wayen telsa d wudem-is, teqcict-agi i d-yettbanen d tin n seṭṭac yiseggasen, yecbaḥ gar wayen icebḥen, yif akk ayen icebḥen imi d netta i t-icebbḥen di tmuɣli n Muḥ. Netta argaz n tirga n Lila, amdakel, aḥbib, arfiq deg usirem-is, ala netta i d tasarut n lferḥ-is uɣer tettraǧu amager s leḥrara n yidammen s leḥmala n wul s teɣzi d tehri n leɛmer.